बादामी: पत्थर की गुफाओं में अद्भुत शिल्पकला
बादामी कर्नाटक के बागलकोट जिले में स्थित एक ऐतिहासिक नगर है, जो अगस्त्य झील के पश्चिमी तट पर बसा हुआ है। अगस्त्य एक मानव निर्मित जलाशय है। झील मिट्टी की एक दीवार से घिरी है, जिससे पत्थरों की सीढ़ियां जलाशय के पानी तक जाती हैं।Badami: Amazing sculpture in stone caves
बादामी कर्नाटक के बागलकोट जिले में स्थित एक ऐतिहासिक नगर है, जो अगस्त्य झील के पश्चिमी तट पर बसा हुआ है। अगस्त्य एक मानव निर्मित जलाशय है। झील मिट्टी की एक दीवार से घिरी है, जिससे पत्थरों की सीढ़ियां जलाशय के पानी तक जाती हैं। यहां जो भी दर्शनीय स्थल हैं या बादामी जिन-जिन दर्शनीय स्थलों की वजह से प्रसिद्ध है, वे सब इस तालाब के आसपास ही हैं। इसलिए इन्हें देखने के लिए आपको बहुत दूर नहीं जाना होता है।
बादामी में गुफाओं तक पहुंचने के लिए कुछ सीढ़ियां चढ़नी होती हैं। यहां चार गुफाएं प्रसिद्ध हैं। पहली गुफा भगवान शिव को समर्पित है। हिंदू देवी-देवताओं और प्रसंगों की विभिन्न मूर्तियों के बीच नटराज के रूप में तांडव-नृत्य करते शिवजी की प्रमुख मूर्ति है। दूसरी और तीसरी गुफा विष्णुजी को समर्पित है। इनमें विष्णुजी से संबंधित पौराणिक कथाएं बताई गई हैं। चौथी जैन धर्म को। चौथी गुफा बहुत बाद में बनी थी। पहली तीन गुफाओं से करीब तीन सौ साल बाद। ये चारों गुफाएं एक-दूसरे से बहुत दूर नहीं हैं, बल्कि मिली हुई हैं- बैक टू बैक। ये एक तरह से परिसर का निर्माण करती हैं। इन गुफाओं के अलावा भी झील के चारों ओर कुछ गुफाएं और हैं, जिनमें से एक बौद्ध गुफा हो सकती है। ठोस विशाल चट्टान को छैनियों से काटकर जिस तरह हमारे पूर्वजों ने इन गुफाओं का निर्माण किया और इसकी दीवारों, खंबों और छतों पर जो जीवंत मूर्तियां उकेरीं, उन्हें आज के समय में बनाना असंभव नजर आता है।
इन गुफाओं के सामने खड़े होकर अगर आप बाहर की ओर देखेंगे तो आपको अगस्त्य झील दिखाई देगी। इसके दूसरी तरफ भी छोटी पहाड़ी है और उसके ऊपर कुछ मंदिर बने दिखाई देते हैं। तालाब के ऊपर की ओर एक मंदिर परिसर है, जो भूतनाथ मंदिर के नाम से जाना जाता है। यहां पत्थरों से निर्मित कई छोटे-बड़े मंदिर हैं, जिनका निर्माण सातवीं सदी में किया गया था।
यहां एक पुरातत्व संग्रहालय भी है। यहां बादामी, पट्टडकल और अन्य स्थानों से हासिल कुछ मूर्तियां रखी गई हैं। इसे अच्छा मैंटेन करके रखा गया है। संग्रहालय के बगल से ही कुछ सीढ़ियां ऊपर जाती दिखती हैं। ये ऊपर पहाड़ी पर जाती हैं। ये पहाड़ियां किसी जमाने में ज्वालामुखी के लावे से निर्मित हुई थीं, इसलिए एकदम ठोस हैं। कालांतर में ये विशाल चट्टानें टूट गईं और इनके बीच में दरारें बन गईं। इन्हीं दरारों के बीच से रास्ता है। आप एक पतली गली में चल रहे होते हैं और आपके दोनों तरफ सीधी खड़ी चट्टानें हैं। और ऊपर से बादामी शहर का जो विहंगम नजारा दिखाई देता है, वह तो वास्तव में लाजवाब है।
कैसे पहुंचें?
अगर आप हवाई जहाज से आना चाहते हैं, तो निकटतम हवाई अड्डा हुबली में है, जिससे बादामी शहर 105 किमी दूर है। यह मुंबई और बेंगलुरु से हवाई उड़ानों से सीधे कनेक्ट है। यहां से आपको बादामी के लिए बसें भी मिल जाएंगी तो प्राइवेट टैक्सी भी। रेलगाड़ी से जाना चाहें तो यहां रेल स्टेशन भी है, लेकिन इसके लिए भी हुबली आना बेहतर रहेगा, क्योंकि हुबली अधिकांश जगहों से रेललाइन से जुड़ा हुआ है।
कहां ठहरें? 
जहां तक ठहरने की बात है, बादामी में हर किसी के बजट के हिसाब से रिजॉर्ट और होटल मिल जाएंगे। अगर आप बादामी में ठहरना नहीं चाहें तो शाम को वापस हुबली लौट सकते हैं, जहां ठहरने के स्थलों की कमी नहीं है।